દિલજિત દોસાંજ સ્ટારર ‘સૂરમા' આ અઠવાડિયામાં રિલીઝ થવા જઈ રહી છે. જે હોકી પ્લેયર સંદીપ સિંઘના જીવન પર આધારિત છે. થોડા સમય પહેલાં ‘સૂરમા'નું ટ્રેલર રિલીઝ કરાયું હતું. જેમાં સંદીપની જિંદગીના મહત્વના તબક્કા જોવા મળે છે. એમાં દિલજીત અને તાપસી પન્નુની લવ સ્ટોરી પણ જોવા મળે છે. તાપસી પણ આ ફિલ્મમાં હોકી પ્લેયરના રોલમાં છે. ‘સૂરમા'ના ટ્રેલરમાં જોવા મળે છે કે, દિલજીતના કૅરૅક્ટરને હોકીનું નહીં પરંતુ તાપસીના કૅરૅક્ટરનું આકર્ષણ થાય છે. તે ફક્ત તેના ખાતર જ હોકીની પ્રેક્ટિસમાં જોડાય છે. જોકે, તે આ સ્પોર્ટ પ્રત્યે ડેડિકેટેડ ન હોવાના કારણે તેને ત્યાંથી જતા રહેવા કહેવામાં આવે છે. જોકે, બાદમાં તે આ સ્પોર્ટના પ્રેમમાં પડે છે અને તેને પોતાના દેશ માટે રમવા મળે છે.